Diari Oficial de la Generalitat Valenciana


Sumari del DOGV 3777, del 22-06-2000 (2000/5045)

RESOLUCIÓ de 8 de juny de 2000, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Generalitat Valenciana i Iberdrola, SA, per al període 2000/2004.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3777

Data del DOGV
:   22-06-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/5045


Data del document
:   08-06-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * energia elèctrica

RESOLUCIÓ de 8 de juny de 2000, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Generalitat Valenciana i Iberdrola, SA, per al període 2000/2004. [2000/A5045]
  
Subscrit, després de la tramitació prèvia reglamentària, entre la Generalitat Valenciana i Iberdrola, SA, el 10 de maig de 2000, un conveni marc de col·laboració per al període 2000/2004, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0398/2000, i que figura com a annex d'aquesta resolució.
  
València, 8 de juny de 2000.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni Marc de col·laboració entre la Generalitat Valenciana i Iberdrola, SA, per al període 2000/2004
  
València, 10 de maig de 2000
  
REUNITS
  
D'una part, José Luis Olivas Martínez, en qualitat de vicepresident primer del Govern Valencià.
  
De l'altra, el senyor Javier Herrero Sorriqueta, en qualitat de conseller delegat d'Iberdrola, SA.
  
Ambdues parts es reconeixen mútuament la capacitat legal necessària per a la firma d'aquest conveni marc i
  
EXPOSEN
  
Primer
  
Que la Generalitat Valenciana té, entre els seus objectius, el foment del desenvolupament econòmic i social de la Comunitat Valenciana, exercint les competències estatutàries en matèria d'ordenació de territori i urbanisme, medi ambient, indústria i energia.
  
Segon
  
Que Iberdrola, SA, empresa operadora global de serveis, radicada a la Comunitat Valenciana, realitza actuacions de prestació de serveis en el camp de la producció, el transport, la transformació, distribució i comercialització d'energia elèctrica i derivats de l'electricitat i les seues aplicacions, i també en matèries d'energies primàries necessàries per a la seua activitat.
  
Tercer
  
Que, en l'exercici de les respectives funcions, i a fi de millorar resultats per a l'entorn econòmic de la Comunitat Valenciana, les parts que intervenen han subscrit en el passat convenis de col·laboració amb la finalitat de planificar activitats d'interés general mitjançant elaboració de plans d'actuació conjunta.
  
Quart
  
Que a aquest efecte, l'últim conveni marc va ser subscrit en data 25 de febrer de 1997, que té per objecte la cooperació entre la Generalitat Valenciana i Iberdrola, SA, en determinades activitats i projectes d'interés general per a la Comunitat Valenciana, dins del marc dels programes d'ordenació i promoció industrial i energètica, durant el període 1997-1999.
  
Cinqué
  
Que l'experiència en la col·laboració durant el període 1997-1999 aconsella l'establiment d'un marc d'actuació de cooperació per als anys 2000 a 2004, ampliant els programes, els objectius i les línies d'actuació a uns altres projectes d'interés general en els àmbits d'ordenació urbana i política del sòl, protecció del medi ambient, indústria i energia.
  
Pel que s'ha exposat, ambdues parts acorden subscriure aquest conveni marc de col·laboració, que es regirà per les següents
  
Clàusules
  
Primera
  
L'objecte d'aquest conveni marc és la col·laboració entre la Generalitat Valenciana i Iberdrola, SA, en activitats i projectes d'interés general per a aqueixa comunitat autònoma, dins del marc recollit en els plans i programes de la Generalitat Valenciana, la qual es podrà fer extensiva, de comú acord, a uns altres projectes tendents a la mateixa finalitat.
  
Segona
  
L'àmbit d'aplicació d'aquest conveni marc comprén les activitats i els projectes d'interés general i foment del desenvolupament en el més ampli sentit i amb preferència dels relacionats amb:
  
- Desenvolupament energètic en energia elèctrica.
  
- Energies renovables i medi ambient.
  
- Operació de serveis globals, aigua, gas, telecomunicacions i altres serveis relacionats.
  
- Desenvolupament econòmic, social, cultural i artístic.
  
- Col·laboració internacional.
  
Tercera
  
Per a facilitar la col·laboració entre les parts, Iberdrola, SA elaborarà, quan corresponga, uns plans d'actuació per a realitzar a la Comunitat Valenciana en els àmbits i les activitats abans esmentats.
  
Quarta
  
Mitjançant aquest conveni marc, les parts es comprometen a col·laborar activament per a aconseguir la màxima coordinació entre els projectes d'Iberdrola, SA, i els que figuren en els plans i els programes de la Comunitat Valenciana.
  
Cinquena
  
La participació de la Generalitat Valenciana i Iberdrola, SA, en les accions i els projectes acollits a aquest conveni marc, es portarà a cap segons els acords específics que es determinen en cada cas per a cobrir les seues necessitats, on es fixaran les condicions de participació d'ambdues parts i les organitzacions de les actuacions.
  
Sisena
  
1. Amb la finalitat de vetlar pel millor compliment d'allò que s'ha estipulat en aquest conveni, es crearà una comissió de seguiment formada per huit persones, quatre en representació de cada part, les quals es reuniran, com a mínim, semestralment, i que tindrà entre altres les responsabilitats següents:
  
- Coordinar les activitats de les parts.
  
- Coordinar les relacions amb tercers.
  
- Dirigir les relacions amb els mitjans de comunicació.
  
- Facilitar l'intercanvi d'informació.
  
- Realitzar el seguiment econòmic dels acords específics que se subscriguen.
  
- Resoldre els problemes d'interpretació i compliment que puguen plantejar-se en l'execució d'aquest conveni marc i dels acords específics que se subscriguen.
  
2. Correspondrà al vicepresident primer de la Generalitat Valenciana la Presidència de la Comissió de Seguiment. Correspondrà, així mateix, al vicepresident primer de la Generalitat Valenciana el nomenament dels altres tres membres representants de la Generalitat Valenciana en l'esmentada comissió.
  
Setena
  
Per al desenvolupament dels plans i acords específics, es podran crear les comissions tècniques que es consideren necessàries per al bon fi d'aquests. Tant a la Comissió de Seguiment com a les comissions tècniques, es podran incorporar les persones que les parts consideren convenients.
  
Huitena
  
El funcionament de les comissions se sotmetrà al que s'ha establit en el capítol II del títol II de la Llei 30/1992, de 26 de desembre, de Règim Jurídic de les Administracions Públiques i del Procediment Administratiu Comú.
  
Novena
  
Aquest conveni marc de col·laboració entrarà en vigor en el moment de la firma i mantindrà la seua vigència fins al 31 de desembre de 2004, i podrà prorrogar-se després de l'acord previ de les parts.
  
Aiximateix, el conveni marc podrà ser denunciat per qualsevol de les parts després de la notificació prèvia amb, almenys, dos mesos d'antelació. La denúncia del conveni no afectarà els acords específics que estiguen en vigor en aqueix moment.
  
I com a prova de conformitat, firmen el present document en doble exemplar, al lloc i en la data indicats en l'encapçalament,
  
Per la Generalitat Valenciana,
  
José Luis Olivas Martínez, vicepresident primer
  
Per Iberdrola, SA,
  
Javier Herrero Sorriqueta, conseller delegat